उद्धव ठाकरे ने कांग्रेस जनरल सेक्रेटरी से मुलाकात की, कहा- विपक्ष मिलकर मोदी की तानाशाही के खिलाफ लड़ेगा
Uddhav Thackeray KC Venugopal Meeting Update. Follow Congress Shiv Sena Vs BJP Party Latest News, Reports and Analysis Story On Dainik Bhaskar (दैनिक भास्कर)
कांग्रेस जनरल सेक्रेटरी केसी वेणुगोपाल ने सोमवार को मुंबई में उद्धव ठाकरे से मुलाकात की। इस मुलाकात में दोनों ने विपक्षी एकता और भाजपा की तरफ से केंद्रीय एजेंसियों के कथित दुरुपयोग को लेकर बातचीत की। वेणुगोपाल ने कहा कि विपक्ष साथ मिलकर नरेंद्र मोदी की तानाशाही के खिलाफ लड़ेगा।
उद्धव ठाकरे ने केसी वेणुगोपाल की बातों के साथ सहमति जताते हुए कहा कि सभी की अपनी विचारधारा होती है, लेकिन अभी उनकी लड़ाई संविधान को बचाने की है। उन्होंने कहा कि जब हम दोस्ती निभाते हैं, वो दोस्ती नहीं, रिश्ता होता है। हमने 25 साल भाजपा का साथ दिया, लेकिन उन्हें समझ नहीं आया कि दोस्त कौन है और दुश्मन कौन।
विपक्षी एकता को लेकर पिछले हफ्ते मल्लिकार्जुन खड़गे और राहुल गांधी बिहार के मुख्यमंत्री नीतीश कुमार, उप मुख्यमंत्री तेजस्वी यादव और NCP प्रमुख शरद पवार से मिले थे। बिहार के दो नेता भी इसी मुद्दे को लेकर दिल्ली के मुख्यमंत्री अरविंद केजरीवाल से मिले थे।
मैं कांग्रेस का संदेश लेकर आया हूं- वेणुगोपाल
बैठक के बाद वेणुगोपाल ने कहा, 'मैं यहां उद्धव जी से मिलने और उन्हें कांग्रेस अध्यक्ष मल्लिकार्जुन खड़गे, सोनिया गांधी और राहुल गांधी का संदेश देने आया था। उनका संदेश बहुत साफ है- भारत और महाराष्ट्र की मौजूदा राजनीतिक स्थिति में उद्धव जी लोकतंत्र के खिलाफ काम करने वाली शक्तियों से लड़ रहे हैं। नरेंद्र मोदी और अमित शाह ने लोकतंत्र को पूरी तरह नष्ट कर दिया है। उद्धव जी की पार्टी समेत दूसरी पार्टियों को टारगेट करने के लिए ED और CBI का इस्तेमाल किया जा रहा है।'
देश में अब जो मुश्किलें हैं, ऐसी पहले कभी नहीं देखी
वेणुगोपाल ने कहा कि हमारे बीच मतभेद हो सकता है, कांग्रेस, सेना और NCP की विचारधारा में फर्क हो सकता है, लेकिन इस वक्त देश बड़ी मुश्किलों से जूझ रहा है। ऐसी मुश्किलें हमने पहले कभी नहीं देखी थीं। इसलिए हमने इन सभी मुद्दों पर चर्चा की और इस नतीजे पर पहुंचे हैं कि हमें साथ मिलकर इन लोगों के खिलाफ लड़ना है। वेणुगोपाल ने यह भी बताया कि राहुल गांधी जल्द ही उद्धव ठाकरे से मुलाकात करेंगे और सेना प्रमुख भी जल्द ही दिल्ली का दौरा करेंगे।
अजय माकन ने कहा था- केजरीवाल के लिए सहानुभूति न रखें
भाजपा कई बार इस बात को लेकर विपक्ष पर निशान साध चुकी है कि आपस में मतभेद होने और कई मामलों में दुश्मनी होने के बाद भी विपक्ष साथ आने की कोशिशें कर रहा है। एक दिन पहले ही कांग्रेस नेता अजय माकन ने पार्टी से अपील की थी कि केजरीवाल के लिए कोई सहानुभूति न रखी जाए, क्योंकि इससे पार्टी कार्यकर्ता उलझन में आ जाएंगे और इसका फायदा भाजपा को होगा। पूरी खबर यहां पढ़ें...
लोकसभा 2024 चुनाव को लेकर शरद पवार ने खड़गे और राहुल से मुलाकात की
लोकसभा चुनाव 2024 को लेकर विपक्षी दलों के नेता एक-दूसरे से मुलाकात कर रहे हैं। इसी के तहत एनसीपी नेता शरद पवार ने गुरुवार शाम राहुल गांधी और कांग्रेस अध्यक्ष मल्लिकार्जुन खड़गे से मुलाकात की थी। ये बैठक खड़गे के दिल्ली स्थित आवास पर हुई। इससे पहले राहुल बुधवार को नीतीश कुमार से मिले थे। पूरी खबर यहां पढ़ें...